ԱՄՆ-ում Սուպեր երեքշաբթին ամրապնդեց առաջատար թեկնածուների դիրքերը
Միացյալ Նահանգների միանգամից 11 նահանգ եւ մեկ տարածք նախնական ընտրություններ են անցկացրել, որոնց ընթացքում զգալիորեն ամրապնդվել են հանրապետական եւ դեմոկրատական կուսակցությունների առաջատար թեկնածուների դիրքերը:
Միացյալ Նահանգներում ավարտվել է Սուպեր երեքշաբթին, երբ միանգամից 11 նահանգներում նախնական ընտրություններ էին անցնում: Սպասվածի համաձայն, հանրապետականների շրջանում հաղթանակ տարավ Դոնալդ Թրամփը՝ առաջին տեղը զբաղեցնելով միանգամից 7 նահանգներում: Թրամփի խոսքով, հանրապետականների շրջանում իր թեկնածությունը լուրջ այլընտրանք չունի. «Նրանք լուրջ պարտություն են կրում երկրով մեկ: Տեսե՞լ եք Բլումբերգի վերջին հարցումը»: Դեմոկրատական կուսակցության ներսում պայքարն ավելի կոշտ էր: Սպասումների համաձայն, Սուպեր երեքշաբթիի առաջատարն էր նախկին պետքարտուղար Հիլարի Քլինթոնը, ով հաղթեց Ալաբամայում, Արքանզասում, Ջորջիայում, Մասաչուսեթսում, Թենեսիում, Թեքսասում ու Վիրջինիայում: Քլինթոնն իր նախընտրական պայքարում ընդգծում է փորձառությունն ու առաջնորդի հատկությունները, որոնք թույլ են տալու հաղթանակի դեպքում իրականացնել տրված խոստումները. «Ժամանակն է քանդել մեր հասարակության մեջ եղած սահմանները, վերջնականապես լուծում տալ ռասիզմին եւ զարգացնել թերզարգացած համայնքները»: Վերլուծաբանների խոսքով, Վերմոնթի սենատոր Բերնի Սանդերսի համար բավականին բարդ է պայքարել Քլինթոնի կողմնակիցների խմբերի զարգացած ցանցի դեմ: Սակայն դեմոկրատ Սանդերսն ու հանրապետական Թրամփն ունեն մեկ ընդհանուր հաղթաթուղթ՝ նրանք ընկալվում են որպես քաղաքական աշխարհին չպատկանող թեկնածուներ, պատմում է Ռայսի համալսարանի քաղաքագիտության դասախոս Մարք Ջոնսը. «Մարդիկ, հավանաբար տարբեր պատճառներով դժգոհ են ներկա իրավիճակից, մինչդեռ երկուսն էլ՝ ե՛ւ Սանդերսը ե՛ւ Թրամփը, ներկա իրավիճակում արմատական փոփոխություններ են խոստանում»: Կարեւոր է հիշել սակայն, որ Սուպեր երեքշաբթին, թեեւ կարեւորագույն դեր է խաղում, սակայն դեռեւս չի արտահայտում ամբողջ երկրի պատկերը, քանի որ Սուպեր երեքշաբթին անց է կացվում հիմնականում պահպանողական նահանգներում, մինչդեռ լիբերալ նահանգներում բնակվող հանրապետականների եւ դեմոկրատների ընտրությունը կարող է զգալիորեն տարբերվել: